સવા ત્રણ કલાકની આ ફિલ્મની શરૂઆત 11 જુલાઈ,1997નાં રોજ મુંબઈની દલિત વસાહત રમાબાઈ કોલોનીમાં આવેલાં ડો. બાબાસાહેબ આંબેડકરનાં પૂતળાંને કોઈએ જૂતાંનો હાર પહેરાવીને કરેલાં અપમાનથી થાય છે. ત્યાં વસતા દલિત લોકો મૂર્તિપૂજાનાં વિરોધી ડો. આંબેડકરની મૂર્તિને પૂજે છે અને તે મૂર્તિનાં અપમાનથી તેમની લાગણીઓ ઘવાય છે. વિરોધ થાય છે અને લોકોનાં ટોળાં બસોને સળગાવે છે. પોલીસ આવીને બંદુકો તાકે છે. જોકે, જ્યાં દંગા થઈ રહ્યા છે ત્યાં ગોળીબાર કરવાને બદલે પોલીસ રસ્તાની બીજી બાજુ ઊભેલાં લોકો પર ગોળીઓ વરસાવે છે અને દસ દલિતોની હત્યા થાય છે.